3 in hof ná ‘padwoede’: Egpaar steeds ‘bang, skrikkerig’Hannes Viljoen, Pieter de Beer en Hanno Bierman. Foto: Tania Heyns Drie jong mans het vandag vlugtig in die landdroshof in eMalahleni (Witbank) in Mpumalanga verskyn in verband met ‘n vermeende padwoede-voorval vroeër vanjaar in dié dorp waartydens Willem Potgieter (52) só erg aangerand is dat hy aanvanklik in ŉ koma was. Hanno Bierman (30), Pieter de Beer (29) en Hannes Viljoen (28) het vlugtig in die hof verskyn voor die saak tot 5 November uitgestel is. Die saak sal dán in die streekhof aangehoor word. Die drie jong mans staan tereg op aanklagte van poging tot moord. Lourens Potgieter, Willem se broer, het in die hof aan Maroela Media gesê dit gaan sedert die voorval in die omstandighede goed met die egpaar. “Willem is uit die hospitaal ontslaan, maar hy is nog steeds nie reg nie. Hy is van balans af. Hy het nog harsingskudding weens daardie houe. Hoe ouer jy is, hoe langer neem dit om te herstel. Dit gaan nog ŉ tydjie vat, maar hy raak elke dag beter en sterker.” Lourens vertel dat Willem en sy vrou, Santie, wel nog traumabehandeling ontvang om die gebeure van dáárdie aand te verwerk. “Dit gaan nie goed met hulle in daardie opsig nie. Hulle is regtig bang en nog skrikkerig vir alles, maar hulle sal deurtrek.” Willem Potgieter in die hospitaal. Foto: Verskaf Maroela Media het vroeër berig Willem en Santie was op 20 Julie net ná 21:00 op pad terug na hul huis in Tasbetpark nadat hulle gaan uiteet het toe vier mans in ŉ Dodge Ram-bakkie glo ŉ rooi verkeerslig verontagsaam en Willem sy toeter gedruk het. Die bestuurder van die bakkie het glo stilgehou en daarna die Potgieters begin agtervolg. Die Potgieters se bakkie is kort hierna van die pad gestamp en die bestuurder het ook herhaaldelik teen die passasierskant vasgery, wat veroorsaak het dat Santie nie haar deur kon oopkry nie. Die Potgieters se bakkie. Foto: Verskaf Willem het uitgeklim en ŉ waarskuwingskoot in die grond geskiet waarna drie van die mans hom oorrompel en ernstig begin aanrand het. Santie is ook aangerand. Sy het snye op haar kop opgedoen, twee ribbes gekraak en ŉ rib gebreek. Haar been is ook erg gekneus weens die skade wat aan die passasierskant van die bakkie aangerig is. Willem het baie ernstige beserings opgedoen en daar is van die toneel met hom na die Life Cosmos-hospitaal gehaas. Hy is in ŉ geïnduseerde koma geplaas nadat hy na die Milpark-hospitaal oorgeplaas is. Sy wangbeen is vergruis, sy kaak is gebreek en hy het ŉ skedelbreuk opgedoen. Die aanval op Willem het sowat 45 minute geduur. Bierman, De Beer en Viljoen het hulle ná die voorval aan die polisie oorgegee. ŉ Vierde verdagte in die saak is tot op hede nog nie in hegtenis geneem nie.